      NACRT PRIJEDLOGA ODLUKE 

Na temelju članka 9. stavka 10. Zakona o grobljima (Narodne novine, broj 78/25 i 80/25) i članka 34. Statuta Općine Sukošan (Službeni glasnik Općine Sukošan, broj 04/09, 02/13, 03/13, 01/18, 09/20 i 01/21), Općinsko vijeće Općine Sukošan na svojoj __ sjednici održanoj dana __________ 2026. Godine, donosi 



ODLUKU
o grobljima



I. OPĆE ODREDBE
Članak 1.
[bookmark: _Hlk211421837]Ovom Odlukom uređuju se: 
-  mjerila i kriteriji za dodjeljivanje i ustupanje grobnih mjesta na korištenje 
- iskopavanje i premještaj posmrtnih ostataka
- ukopi i privremeni ukopi
- način ukopa nepoznatih osoba
- produbljenje groba i premještanje posmrtnih ostataka u grobnici
- održavanje groblja i uklanjanje otpada
- veličina, dimenzije, materijal i izgled grobnih mjesta i spomen obilježja
- uvjeti upravljanja grobljem od strane Upravitelja groblja
- uvjeti i mjerila za utvrđivanje naknade za dodjelu na korištenje grobnog mjesta i godišnje grobne naknade
- uvjeti za ustupanje prava korištenja grobnog mjesta trećim osobama
- pravila za određivanje naknade za stjecanje opreme i uređaja na grobnom mjestu bez korisnika
- nadzor
- novčane kazne
- prijelazne i završne odredbe.

Članak 2.
(1) U smislu ove Odluke pojedini pojmovi imaju sljedeće značenje: 
a) Grob – mjesto na kojem se u zemlju ukapa tijelo umrle osobe ili posmrtni ostaci, uključujući pepeo.
b) Groblje – ograđeni prostor na kojem se nalaze grobna mjesta, komunalna i druga infrastruktura i, u pravilu, prateće građevine.
c) Grobno mjesto – grob, grobnica.
d) Grobnica – vrsta grobnog mjesta koje predstavlja građevinu čija je glavna namjena čuvanje posmrtnih ostataka umrle osobe ili osoba, a može se nalaziti pod zemljom ili nad zemljom te koje može sadržavati nadgrobne spomenike, ploče i slične ukrase.
e) Kapelica – građevina ili dio građevine na prostoru groblja namijenjena obavljanju vjerskih službi.
f) Komunalna infrastruktura groblja – obuhvaća glavne i pomoćne staze unutar groblja, šetnice, javnu rasvjetu unutar groblja te parkove, drvorede i sve nasade unutar groblja.
g) Korisnik grobnog mjesta – fizička ili pravna osoba koja je ovlaštena koristiti grobno mjesto.
h) Mrtvačnica – građevina koja se nalazi neposredno uz oproštajni prostor ili izvan ograde groblja, a može sadržavati jednu ili više prostorija za ispraćaj umrle osobe. Mrtvačnicom se smatraju i prostorije ili komore opremljene odgovarajućom opremom za smještaj tijela umrlih osoba do ukopa.
i) Oprema i uređaji grobnog mjesta ili spomen-obilježja – nadgrobne ploče, nadgrobni spomenici, ploče, spomenici i drugi znaci, ograde i slično.
j) Posmrtni ostaci – tijelo, dijelovi tijela umrle osobe ili pepeo.
k) Prateće građevine – grade se unutar groblja odnosno izvan toga prostora ako je to planirano prostornim planom jedinice lokalne samouprave, a to su krematorij, mrtvačnica, dvorana za izlaganje na odru, prostorije za ispraćaj umrlih osoba i slično.
l) Produbljenje groba – poseban postupak preslaganja posmrtnih ostataka unutar groba kako bi se oslobodilo novo ukopno mjesto.
m) Spomen-obilježje – predmet ili građevina bez posmrtnih ostataka koja služi za poticanje sjećanja na preminulu osobu ili osobe.
n) Tijelo umrle osobe – cjelovito tijelo umrle osobe, ali i svi posmrtni ostaci umrle osobe, uključujući i pepeo umrle osobe. Odredbe ove Odluke koje se odnose na umrlu osobu na odgovarajući se način primjenjuju i na mrtvorođeno dijete.

Članak 3.
[bookmark: _Hlk211421805](2) Na području Općine Sukošan ukop pokojnika se obavlja na grobljima:

1. Mjesno groblje Sukošan 
2. Mjesno groblje Gorica

(3) Groblja na području Općine Sukošan u vlasništvu su Općine Sukošan (u daljnjem tekstu: Općina).
(4) Grobljima na području Općine Sukošan upravlja trgovačko društvo Zlatna luka Sukošan d.o.o. Sukošan, Trg mladeži 3, 23206 Sukošan, OIB: 76073999388 (u daljnjem tekstu: Upravitelj groblja).

II. MJERILA I KRITERIJI ZA DODJELJIVANJE I USTUPANJE GROBNIH MJESTA NA KORIŠTENJE

Članak 4.
(1) Upravitelj groblja na temelju urednog zahtjeva stranke dodjeljuje grobno mjesto na korištenje na neodređeno vrijeme uz naknadu, o čemu donosi rješenje. 
(2) Rješenje o dodjeli grobnog mjesta na korištenje donosi se kod svake promjene korisnika grobnog mjesta.  
(3) Rješenje sadrži:
- podatke o korisniku grobnog mjesta (ime i prezime, OIB, prebivališta i adresu stanovanja izvan RH, po potrebi)
- podatke o grobnom mjestu (polje, red i broj grobnog mjesta) 
- obvezu plaćanja naknade za dodijeljeno grobno mjesto, visinu naknade i rok plaćanja
- obvezu plaćanja godišnje grobne naknade
- obveze korisnika propisane zakonom koji uređuje korištenje groblja
- uputu o pravnom lijeku
- druge podatke po potrebi.
(4) Protiv rješenja iz stavaka 1. i 2.  ovoga članka može se izjaviti žalba Jedinstvenom upravnom odjelu Općine Sukošan.



Članak 5.
(1) Grobno mjesto se dodjeljuje na korištenje kada nastane potreba za ukopom pokojnika ili neovisno o potrebi za ukopom, ukoliko postoji dovoljan broj slobodnih grobnih mjesta na groblju.

Članak 6.
(1) U slučaju smrti korisnika grobnog mjesta njegovi nasljednici u ostavinskom postupku prijavljuju pravo korištenja.
(2) Upravitelj groblja izdaje potvrdu o pravu korištenja grobnog mjesta za potrebe ostavinskog postupka na zahtjev ovlaštene osobe. 
(3) Potvrda sadrži podatke o korisniku i grobnom mjestu.

Članak 7.
(1) Nakon što je pravo korištenja grobnog mjesta prestalo na način propisan zakonom koji propisuje korištenje groblja, posmrtni ostaci iz praznog grobnog mjesta premještaju se u zajedničku grobnicu, a prazno grobno mjesto se dodjeljuje novom korisniku.
[bookmark: _Hlk211594463](2) Prazna grobna mjesta bez korisnika dodjeljuju se novim korisnicima u upravnom postupku koji se pokreće po službenoj dužnosti 
(3) Iznimno od stavka 1. ovoga članka, grobna mjesta u kojima su pokopani posmrtni ostaci znamenitih povijesnih osoba, hrvatskih branitelja iz Domovinskog rata bez nasljednika ili lokalno značajnih osoba ne smatraju se grobnim mjestima bez korisnika te se ne dodjeljuju novom korisniku grobnog mjesta.
(4) Iznimno od stavka 2. ovoga članka, prazna grobna mjesta na kojima se nalaze oprema i uređaji grobnog mjesta ili koja su izgrađena kao grobnice dodjeljuju se rješenjem u upravnom postupku koji se pokreće javnom objavom.

III. ISKOPAVANJE I PREMJEŠTAJ POSMRTNIH OSTATAKA

Članak 8.
(1) Iskopavanje i premještanje posmrtnih ostataka može se obaviti nakon proteka 10 godina od posljednjeg ukopa, odobriti će se na temelju zahtjeva.
(2) Iskopavanje posmrtnih ostataka obavljaju zaposlenici Upravitelja groblja na grobljima kojima upravlja Upravitelj groblja. 
(3) Iskopavanje i premještanje posmrtnih ostataka obavlja se radi prijenosa iz jednog grobnog mjesta u drugo grobno mjesto pod uvjetima propisanim zakonom.

IV. UKOPI I PRIVREMENI UKOPI

Članak 9.
(1) Na području Općine Sukošan, na grobljima koja su dodijeljena Zlatnoj luci Sukošan d.o.o. na upravljanje ukope obavlja Zlatna luka Sukošan d.o.o.
(2) Tijelo umrle osobe ukapa se u grobno mjesto koje je za života umrloj osobi bilo dodijeljeno kao korisniku grobnog mjesta ili u grobno mjesto u koje je imala pravo ukopa ili u grobno mjesto koje odredi Upravitelj groblja ako umrla osoba nije bila korisnik grobnog mjesta niti je imala pravo ukopa u grobno mjesto.



Članak 10.
(1) Ukop u popunjeni grob može se obaviti nakon isteka roka od 10 godina od zadnjeg ukopa pod uvjetom da se posmrtni ostaci koji se nalaze u grobu mogu presložiti u za to predviđen prostor i da su se ostvarili uvjeti za produbljenje groba. 
(2) Ukop u popunjenu grobnicu može se obaviti nakon isteka roka od 20 godina od zadnjeg ukopa radi oslobađanja ukopnog mjesta za novi ukop.
(3) Ukop u grobno mjesto može se obavljati i prije isteka rokova iz stavaka 1. i 2. ovoga članka ako prostorno-tehnički uvjeti to dozvoljavaju odnosno ako nisu zauzeti svi predviđeni kapaciteti pojedinoga grobnog mjesta.

Članak 11.
(1) Upravitelj groblja može odobriti privremeni ukop u zajedničku grobnicu ili u grobnicu korisnika koji je za to dao suglasnost, pri čemu se privremenim ukopom ne stječe pravo korištenja grobnog mjesta. 
(2) Privremeni ukop vrši se na trošak osobe koja je zatražila privremeni ukop.
(3) Po isteku roka od dvije godine privremenog ukopa, osoba koja je zatražila privremeni ukop dužna je osigurati drugo grobno mjesto za trajni ukop ili drugo odgovarajuće zbrinjavanje posmrtnih ostataka sukladno propisima.
(4) Kod privremenog ukopa u zemljani grob ili privremenog smještaja posmrtnih ostataka u grobnici kojom upravlja Upravitelj groblja ne donosi se rješenje o dodjeli grobnog mjesta niti rješenje o pravu korištenja grobnog mjesta.
(5) Privremeni ukop na policu u zajedničkoj grobnici, odobrava se na vrijeme od dvije (2) godine. Obitelj pokojnika sklapa s Upraviteljem groblja ugovor o zakupu grobnog mjesta (police) u zajedničkoj grobnici. Ukopno mjesto (polica) se može zakupiti na najduže dvije (2) godine.

V.  NAČIN UKOPA NEPOZNATIH OSOBA

Članak 12.
(1) Pokojne „nepoznate osobe“ Upravitelj groblja ukapa u grobnicu a sredstva se osiguravaju iz proračuna Općine Sukošan. 
[bookmark: _Hlk213051837](2) Upravitelj groblja dužan je u registru umrlih osoba upisati sve dostupne podatke o umrloj "nepoznatoj osobi".
(3) Upravitelj groblja dužan je grobna mjesta pokojnika iz stavka 1. održavati na način kojim se iskazuje poštovanje prema umrlima.

VI. PRODUBLJENJE GROBA I PREMJEŠTANJE POSMRTNIH OSTATAKA U GROBNICI

Članak 13.
(1) Posmrtni ostaci ukopanih mogu se spustiti u za to predviđen prostor (produbljenje groba) nakon proteka 10 godina od posljednjeg ukopa pod uvjetom da su se ostvarili uvjeti za produbljenje groba.

Članak 14.
(1) Premještanje posmrtnih ostataka u grobnici radi oslobađanja ukopnog mjesta za novi ukop, može se obaviti nakon proteka 20 godina od ukopa u grobnicu pod uvjetom da su se ostvarili uvjeti za sabiranje i zbrinjavanje posmrtnih ostataka.


VII.  ODRŽAVANJE GROBLJA I UKLANJANJE OTPADA
 
Članak 15.
(1) Upravitelj groblja  brine o održavanju groblja i  uklanja otpad s groblja.
(2) Mrtvačnica i drugi objekti na groblju moraju se održavati u urednom i ispravnom stanju.
(3) Groblje mora biti održavano tako da uvijek bude čisto i uredno.
(4) Upravitelj groblja dužan je na prikladnom mjestu osigurati prostor za odlaganje otpada. 

Članak 16.
(1) Upravitelj groblja obavlja poslove redovitog održavanja groblja u skladu sa zakonom i ovom Odlukom. Redovito održavanje financira se iz prihoda ostvarenih upravljanjem grobljem te drugih izvora sukladno zakonu.
Članak 17.
(1) Korisnici grobnih mjesta dužni su grobna mjesta koja koriste uređivati na primjeren način te održavati red i čistoću na način da ne oštete susjedna grobna mjesta, a otpad odložiti na za to određeno mjesto. Korisnik je dužan nakon ukopa, a u skladu s običajima, lampione, vijence i cvijeće odložiti na za to određeno mjesto.
(2) Ukoliko korisnik grobnog mjesta ne održava red i čistoću grobnog mjesta, Upravitelj groblja dužan je pismeno opomenuti korisnika, a ukoliko ni po opomeni ne postupi Upravitelj groblja izvršiti će čišćenje na trošak korisnika.

VIII. VELIČINA, DIMENZIJE, MATERIJAL I IZGLED GROBNIH MJESTA 

Članak 18.
(1) Groblja su u pravilu podijeljena na grobna polja, a ona na redove u kojima se raspoređuju grobovi. 
(2)Upravitelj groblja osigurava ukop u grob s betoniranim okvirom ili grobnicu izrađenu od vodonepropusnog betona, osim u slučajevima gdje zbog položaja starih grobova i grobnica nije moguće.
(3) Dimenzije groba s betoniranim okvirom definirane su odlukom Upravitelja groblja.
(4) Groblje ima zajedničku grobnicu za premještanje ostataka preminulih iz napuštenih grobova ili grobova u rekonstrukciji.
(5) Nadgrobni spomenici moraju biti izrađeni od trajnog materijala, te moraju po obliku i načinu izvedbe biti u skladu s okolinom i mjesnim običajima, o čemu je mjerodavna suglasnost Upravitelja groblja.


IX. UVJETI UPRAVLJANJA GROBLJEM OD STRANE UPRAVITELJA

Članak 19.
(1) Upravitelj groblja dodjeljuje grobna mjesta na korištenje, obavlja poslove uređenja, održavanja i rekonstrukcije groblja te vrši ukop umrlih osoba.

Članak 20.
(1) Upravitelj groblja dužan je upravljati grobljem pažnjom dobroga gospodara, na način kojim se iskazuje poštovanje prema umrlima.


Članak 21.
(1) Upravitelj groblja izrađuje i vodi položajni plan groblja koji sadrži plan groblja, raspored grobnih mjesta s naznačenim oznakama grobnih mjesta te grafički prikaz rasporeda grobnih mjesta.
(2) Upravitelj groblja dužan je osigurati da se grobna mjesta, grobnice i druga oprema grobnih mjesta uređuju sukladno položajnom planu groblja te tehničkim, sanitarnim i drugim propisanim uvjetima, vodeći računa o zaštiti okoliša, krajobraznim i estetskim vrijednostima.
(3) Upravitelj groblja vodi evidenciju grobnih mjesta u kojima su pokopani hrvatski branitelji iz Domovinskog rata bez nasljednika te o takvim grobnim mjestima obavještava Općinu radi osiguravanja njihovog održavanja sukladno posebnim propisima.

Članak 22.
(1) Za izvođenje radova na grobnom mjestu potrebna je suglasnost Upravitelja groblja.
(2) Radi osiguravanja nesmetanog obavljanja ukopa i održavanja reda na groblju osobe koje izvode radove na groblju dužne su:

1. početak i završetak radova prijaviti Upravitelju groblja
2. radove izvoditi samo u radne dane koje odredi Upravitelj groblja
3. radove izvoditi na način kojim se ne narušava red na groblju, ne ometaju ukopi i ne ugrožavaju druga grobna mjesta te u skladu s ovom Odlukom i pravilima Upravitelja groblja.

Članak 23.
(1) Upravitelj groblja dužan je pravodobno poduzimati odgovarajuće mjere na proširenju i gradnji groblja kako bi se osigurala grobna mjesta.

Članak 24.
(1) Upravitelj groblja donosi Odluku o ponašanju na groblju kojom propisuje pravila ponašanja za korisnike i posjetitelje groblja, a Odluka se objavljuje na službenim mrežnim stranicama Upravitelja groblja i na ulazima u groblja.
(2) Građani su dužni pridržavati se pravila o ponašanju na groblju koja propisuje Upravitelj groblja.

Članak 25.
(1) Upravitelj groblja ne odgovora za štetu nastalu na grobnim mjestima koju prouzrokuju treće osobe ili nepoznate osobe.

X. UVJETI I MJERILA ZA PLAĆANJE NAKNADE PRI DODJELI GROBNOG MJESTA I GODIŠNJE GROBNE NAKNADE

 Članak 26.
(1) Za dodjelu grobnog mjesta na korištenje korisnik plaća jednokratnu naknadu za dodjelu grobnog mjesta na korištenje na neodređeno vrijeme.
(2) Visina naknade iz stavka 1. ovoga članka određuje se prema lokaciji groblja, lokaciji i veličini grobnog mjesta, a utvrđuje je Upravitelj groblja uz prethodnu suglasnost Općinskog vijeća Općine Sukošan.

(3) Naknada za dodjelu grobnog mjesta plaća se prilikom dodjele grobnog mjesta na korištenje.

Članak 27.
(1) Korisnik grobnog mjesta dužan je plaćati godišnju grobnu naknadu za korištenje grobnog mjesta.
(2) Visinu godišnje grobne naknade utvrđuje upravitelj groblja uz prethodnu suglasnost Općinskog vijeća Općine Sukošan.
(3) Godišnja grobna naknada određuje se prema vrsti i veličini grobnog mjesta, odnosno površini grobnog mjesta, pri čemu se razlikuje iznosi za grobna mjesta do 6 m² i za grobna mjesta veća od 6 m².
(4) Godišnja grobna naknada služi za podmirenje troškova upravljanja i održavanja groblja.
(5) Naknadu plaća osoba upisana u grobni očevidnik kao korisnik grobnog mjesta, osim ako korisnik dostavi upravitelju groblja pisanu izjavu ili sporazum kojim druga osoba preuzima obvezu plaćanja naknade.

XI. UVJETI ZA USTUPANJE PRAVA KORIŠTENJA GROBNOG MJESTA TREĆIM OSOBAMA 

Članak 28.
(1) Korisnik ne može korištenje grobnog mjesta ugovorom ustupiti trećim osobama bez prethodne suglasnosti Upravitelja groblja. 
(2) U slučaju ustupanja prava korištenja grobnog mjesta trećim osobama, nakon ispunjenja uvjeta iz prethodnog stavka, ugovor o ustupu prava korištenja grobnog mjesta mora biti sklopljen u pisanom obliku, uz ovjeru potpisa ugovornih strana kod javnog bilježnika. Javni bilježnik dostavlja ugovor o ustupu prava korištenja grobnog mjesta Upravitelju groblja radi upisa novog korisnika grobnog mjesta u grobni očevidnik.
(3) Korisnik se može odreći korištenja grobnog mjesta na temelju izjave o odricanju ovjerene od strane javnog bilježnika koju dostavlja Upravitelju groblja. Prije odricanja korisnik je dužan osigurati osobu koja će preuzeti prava i obveze vezane uz korištenje grobnog mjesta, o čemu se Upravitelju groblja dostavlja odgovarajuća izjava

XII. PRAVILA ZA ODREĐIVANJE NAKNADE ZA STJECANJE OPREME I UREĐAJA NA GROBNOM MJESTU BEZ KORISNIKA

Članak 29.
(1) Oprema i uređaji za napuštena grobna mjesta, koju prethodni korisnik nije preuzeo sukladno uvjetima propisanim Zakonom o grobljima, smatrat će se napuštenom imovinom s kojom će Upravitelj groblja slobodno raspolagati. 
(2) Vrijednost opreme i uređaja grobnog mjesta utvrđuje ovlašteni procjenitelj, osim ako se utvrdi da oprema i uređaji nemaju tržišnu, uporabnu ili drugu vrijednost.
(3) Oprema i uređaji koji nemaju vrijednost iz stavka 2. ovoga članka mogu se ukloniti i zbrinuti putem Upravitelja groblja sukladno propisima kojima se uređuje gospodarenje otpadom.
	
XIII. NADZOR

Članak 30.
(1) Nadzor nad provedbom odredaba ove Odluke u okviru svojih nadležnosti obavlja Upravitelj groblja.
(2) Upravitelj groblja obavlja nadzor nad korištenjem groblja, pružanjem grobnih usluga i održavanjem groblja u okviru poslova upravljanja grobljem. 

XIV. PREKRŠAJNE ODREDBE

Članak 31.
(1) Novčanom kaznom u iznosu od 70,00 eura kaznit će se za prekršaj fizička osoba:

- korisnik grobnog mjesta ako se ne pridržava odredbe članka 17. ove Odluke 
- korisnik ili posjetitelj groblja ako se ne pridržava pravila ponašanja na groblju iz članka 24. ove Odluke,
- osoba koja izvodi radove na groblju ako se ne pridržava odredbe članka 22. ove Odluke.

(2) Novčanom kaznom u iznosu od 200,00 eura kaznit će se pravna osoba, odnosno fizička osoba obrtnik za prekršaj ako se ne pridržava odredbama članka 22. ove Odluke.
(3) Novčanom kaznom u iznosu od 200,00 eura kaznit će se odgovorna osoba u pravnoj osobi za prekršaj iz stavka 2. ovoga članka.

XV. PRIJELAZNE I ZAVRŠNE ODREDBE

Članak 31.
Danom stupanja na snagu ove odluke prestaje važiti Odluka o upravljanju i održavanju groblja na području Općine Sukošan (Službeni glasnik Općine Sukošan , broj  04/09).
Postupci obračuna godišnje naknade za korištenje grobnog mjesta započeti po odredbama odluke iz prethodnog stavka, dovršit će se prema odredbama te odluke. 

Članak 32.
Ova Odluka stupa na snagu osmog dana od dana objave u Službenom glasniku Općine Sukošan.

Sukošan, _______ 2026. godine

